Къалэр ягъэдахэ
«Иджырей дунейпсо мардэхэм тету къалэхэр зэIузэпэщ щIын» проектым и лъэныкъуэкIэ Налшык лэжьыгъэшхуэ къыщрахьэлIащ.
2020 гъэр ди къалащхьэм и псэупIэ-коммунальнэ IэнатIэхэм яхуэIеяуэ пхуэжыIэнукъым. Налшык къалэ щIыпIэ самоуправленэм и Советым иригъэкIуэкIа сессием къыщагъэлъэгъуа бжыгъэхэм ятепщIыхьмэ, унэ зэтетрэ къулыкъущIапIэхэм я бжэIупэу 30-м нэблагъэр егугъуу зыхуей хуагъэзащ. Абыхэм яхэтщ Головком и уэрамым къыщагъэщIэрэщIэжа скверышхуэри.
ЩоджэнцIыкIум и цIэкIэ щыIэ, Балъкъэр уэрамхэм я зэхэкIыпIэм щегъэжьауэ Налшык и курорт щIыпIэхэм нэсыху дахащэу драгъэкIуея илъэс зекIуапIэ бгъуфIэр, ХьэтIохъущокъуэхэ я жыг хадэм ит сабий аттракционхэм ябгъукIэ иIэ зыплъыхьыпIэр.
Мы махуэхэм Къэрэшейм, Кировым, Хъураным, Горькэм я уэрамхэм щIымахуэ лэжьыгъэ цIыкIуфэкIухэр къыщрахьэлIэ. Псом хуэмыдэу я нэIэ тетщ иджы хуэдэ лъэхъэнэм гъуэгухэм ягъуэт ныкъусаныгъэхэр зэгъэзэхуэжыным.
ШЭРЭДЖ Дисэ.
